|  |
| --- |
| FILOZOFIJA ZA OTROKE |

**Jaz in drugi (9. r.)**

O predmetu

Filozofija za otroke je izbirni predmet v zadnjem triletju, ki se izvaja eno uro tedensko in je vsako leto samostojna celota. Filozofski program obsega **razmišljanja o družbi in** **posamezniku** ter meri predvsem na **samostojno mišljenje** **učencev** in razvoj višjih kognitivnih in komunikacijskih sposobnosti. Predpostavka programa je **radoveden**, **razmišljujoč**, **ustvarjalen** in **komunikativen** otrok.

Izhodišče pouka je **čitanka Marko** z zgodbami iz življenja otrok, na katerih se pri pouku gradi **vodeni** **dialog**. Potek ure ni vnaprej določen, temveč je ura rezultat skupnega raziskovanja učencev, ki se razvije ob branju filozofske čitanke.

**Splošni cilji predmeta**

… se nanašajo na **vsa področja osebnostnega razvoja**: vzpodbujanje radovednosti, enakopravno sodelovanje v raziskovalni skupini in s tem krepitev pozitivne samopodobe, razvijanje strpnosti, humanosti, zavedanja človekovih pravic idr.

**Dejavnosti**

Osnovna metoda je **vodena diskusija**, ki se sproži ob zgodbah iz čitanke. Učitelj pri določitvi vsebine upošteva **interes učencev**. Ti z različnimi mnenji oblikujejo skupino, ki ima enoten cilj. Pri tem proizvajajo nove ideje in sočasno razvijajo kritičnost, zato je pomembno, da učitelj izbira učne metode, ki od učencev zahtevajo aktivnost: projektno delo, igro in simulacije, raziskovalno učenje, pisanje krajših sestavkov.

**Medpredmetne povezave**

Filozofija za otroke je povezana z drugimi predmetnimi področji prek skupnih vsebin, hkrati pa presega šolske okvire medpredmetnih povezav, saj je izhodišče pouka celotno **življenjsko** **izkustvo učencev**.

 Dunja Pušnik